የአዋሽ-ኮምቦልቻ ባቡር ፕሮጀክት 95 በመቶ ተጠናቋል
በሁለት ምዕራፍ ተከፍሎ እየተገነባ ያለው  የአዋሽ – ኮምቦልቻ – ወልዲያ(ሃራ ገበያ) የባቡር ፕሮጀክት የመጀመሪያው ምዕራፍ  95 በመቶ ተጠናቀቀ።የአዋሽ-ኮምቦልቻ-ወልዲያ(ሃራ ገበያ) ባቡር ፕሮጀክት 392 ኪሎ ሜትር ርዝመት የሚሸፍን ሲሆን፤ በ 42 ወር ለማጠናቀቅ ታቅዶ ጥቅምት 2007 ዓ.ም ነበር ግንባታው የተጀመረው።ፕሮጀክቱን የሚያስገነባው የኢትዮጵያ ምድር ባቡር ኮርፖሬሽን  የፕሮጀክቱን የመጀመሪያው ምዕራፍ  ያለበትን ደረጃ ለመገናኛ ብዙሃን አስጎብኝቷል።የፕሮጀክቱ ስራ አስኪያጅ  ኢንጂነር አብዱልከሪም መሃመድ  እንደገለጹት፣  ሁለቱንም ምዕራፍ በአንድ ነጥብ ሰባት ቢሊዮን ዶላር  በ42 ወር ውስጥ ለማጠናቀቅ ታቅዶ ወደ ስራ ተገብቷል።የሁለተኛው ምዕራፍ ከኮምቦልቻ-ወልዲያ (ሃራ ገበያ) ማሰገንቢያ የሚውለው ገንዘብ በወቅቱ ባለመገኘቱ የግንባታው ስራ በታቀደለት ጊዜ ለማከናወን እንዳልተቻለ ተናግረዋል።270 ኪሎ ሜትር ርዝመት የሚሸፍነው  የአዋሽ – ኮምቦልቻ የመጀመሪያ ምዕራፍ ብድሩ በሰዓቱ በመገኘቱ በታቀደለት ጊዜ ለማጠናቀቅ በሚቻልበት ደረጃ ላይ እንደሆነም ነው ያስረዱት።በቱርኩ ያፒ መርከዚ ኮንስትራክሽን ኢንዱስትሪ ኢንክ ተቋራጭነትና በፈረንሳዩ ሴስትራ እንዲሁም በኢትዮጵያዊው መልቲ ዲ ኩባንያዎች በጋራ አማካሪነት  እየተገነባ የሚገኘው የመጀመሪያው ምዕራፍ የአዋሽ-ኮምቦልቻ  ባቡር ፕሮጀክት በታቀደለት ጊዜ ወደ ስራ ለማስገባት የኃይል ማከፋፈያ ጣቢያዎች ስራ እንደተጠናቀቀ ነው የተገለጸው።"በሃይል አቅርቦት በኩል መንግስት የሚጠበቅበትን ከተወጣ በቅርቡ አገልግሎት መስጠት ይጀምራል" ነው ያሉት።በነዳጅ በሚሰሩ ባቡሮች የሙከራ ስራው እየተከናወነ እንደሆነም አውስተዋል።ፕሮጀክቱ ባለ አንድ መስመር  ሀዲድ ሲሆን፤ 1 ነጥብ 435 ሜትር ስታንዳርድ ጌጅ  ስፋት አለው።ይህ የመጀመሪያው ፕሮጀክት  ከአዋሽ እስከ ኮምቦልቻ  ባሉት የዱልቻ ወረዳን፣ ሰንበቴን ፣ ካራ ቆሬና መኮይን የሚያቋርጥ ሲሆን፤  ባቡሩ በሰዓት 120 ኪሎ ሜትር የመጓዝ አቅም እንደሚኖረው ነው ኢንጂነር አብዱልከሪም ያስገነዘቡት።በተጨማሪም  54 ሄክታር ላይ ያረፈና  ባቡሮችን ለመጠገን፣ ለማጠብና ፍጥነታቸውን ለመቆጣጠር የሚያስችል"ወርክ ሾፕ ግንባታ ከ 97 በመቶ በላይ ተጠናቋል" ብለዋል።በአንድ ጊዜ 26 ባቡሮችን የማስተናገድ አቅም ያለው ይህ ወርክ ሾፕ ከሌላ ቦታ የሚመጡ ባቡሮችም የሚጠገኑበት እንደሚሆን ነው ስራ አስኪያጁ ያስረዱት።የመጀመሪያውን ምዕራፍ ወደ ስራ ለማስገባት ወርክ ሾፑ አስፈላጊ መሆኑን ገልጸው፤  አጠቃላይ ስራው በአንድ ወር ጊዜ ውስጥ እንደሚጠናቀቅ ነው ያብራሩት።አጠቃላይ በሁለቱም ፕሮጀክቶች 8 ሺ 616 ሰራተኞች እንደሚገኙ የገለጹት ኢንጂነሩ  ከነዚህም ከስድሰት ሺ በላይ ኢትዮጵያዊያን እንደሆኑ ነው ያስረዱት።ባቡሩ ስራ ሲጀምርም ከኦፕሬሽን ጀምሮ እስከ ጥገና ድረስ  ሰራተኞቹ ኢትዮጵያውያን እንዲሆኑ ታስቦ  እየተሰራ እንደሆነ ነው የተገለጸው።122 ኪሎ ሜትር ርዝመት የሚሸፍነው የሁለተኛው ምዕራፍ ኮምቦልቻ-ወልዲያ (ሃራ ገበያ) ፕሮጀክትም የአፈር ቆረጣና የወሰን ማስከበር ስራዎች እየተሰራ እንደሚገኝ ተናግረዋል፤ አፈጻጸሙም 20 በመቶ መድረሱን በማውሳት።ሁለቱም ምዕራፍ አዋሽ-ኮምቦልቻ-ወልዲያ(ሃራ ገበያ) የባቡር ፕሮጀክት ሲጠናቀቅ 26 ባቡሮች የሚኖሩት ሲሆን፤ 20 ዎቹ የእቃ ቀሪዎቹ ደግሞ የሰው ማጓጓዣ ናቸው።በዓመት 15 ሚሊዮን ቶን እቃ የማመላለስ አቅምና እስከ አንድ ነጥብ አምስት ሚሊዮን  ሰዎች እንደሚያጓጓዝም ስራ አስኪያጁ ተናግረዋል።የአዋሽ-ኮምቦልቻ-ወልዲያ(ሃራ ገበያ) ባቡር ፕሮጀክት አጠቃላይ አፈጻጸም 65 በመቶ መድረሱ ታውቋል።(ኢዜአ) 